7 maniere om jou klerekas gereed vir die somer te kry - Goeie Huishouding
Tuis » 7 maniere om jou klerekas gereed vir die somer te kry
7 maniere om jou klerekas gereed vir die somer te kry
Hierdie staatmakerkopies en -tendense sal jou klerekas nuwe flair vir die somer gee!
1. Dra vrolike valle
Valle is die ideale manier om 'n stylstelling te maak en dis 'n goeie keuse vir 'n somertroue. Hou die res van jou uitrusting eenvoudig omdat die valle so flambojant is.
2. Wys jou skouers
Skouerlose tops en rokke is 'n subtiele manier om 'n bietjie vel te wys terwyl jou arms steeds bedek bly.
3. Kry 'n oorvourok
'n Klassieke oorvourok is 'n modestaatmaker en sekerlik die vleiendste styl vir enige figuur. Rond hierdie vloeiende blombedrukte rok met 'n seunspet af vir 'n bietjie speelsheid.
Lees: 10 modewenke om jou jonger te help lyk
4. Kies 'n ruitpatroon
Ruitpatrone is hierdie seisoen oral te sien – op rokke, hemde, handsakke, skoene en meer. Dra hierdie eenvoudige geruite bandjiesrok oor 'n deursigtige rok of bloes, of oor 'n gewone wit T-hemp vir 'n vars, vleiende voorkoms.
5. Lyk sjiek in vuilpienk
Vuilpienk is hierdie seisoen dié kleur om te dra as jy 'n ekstravroulike gevoel wil skep. Kombineer verskillende teksture vir 'n mooi luukse voorkoms.
6. Blom 'n bietjie
Vir 'n volwasse eerder as 'n meisierige voorkoms, kies motiewe met delikate blomtakkies op 'n wit of swart agtergrond. Dié rok met sy lang moue en vleiende halslyn sal ook mooi lyk as jy dit net so met hoëhakskoene na 'n geleentheid dra, of oor noupypjeans vir 'n sjiek dagvoorkoms.
7. Spog met 'n unieke hemp
Vergeet vervelige knoophemde; 2017 is die jaar van die buitengewone hemp. Kyk uit vir oorgroot moue, strikke en interessante halslyne en dra dit by 'n romp, culotte, langbroek of jeans. Deursigtige lae is ook hierdie seisoen baie gewild, veral op rompe.